Návrh ROZHODNUTIE RADY ktorým sa mení a dopĺňa rozhodnutie 97/836/ES vzhľadom na pristúpenie Európskeho spoločenstva k Dohode Európskej hospodárskej komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenie a časti, ktoré môžu byť namontované a/alebo použité na kolesových vozidlách a podmienok pre vzájomné uznávanie udelených schválení na základe týchto predpisov („Revidovaná dohoda z roku 1958“) /* COM/2012/0202 final - 2012/0099 (NLE) */





DÔVODOVÁ SPRÁVA 1. KONTEXT NÁVRHU · Dôvody a ciele návrhu Európska hospodárska komisia Organizácie Spojených národov (ďalej len „EHK OSN“) vypracováva na medzinárodnej úrovni harmonizované požiadavky, ktorých cieľom je odstrániť technické prekážky obchodu s motorovými vozidlami medzi zmluvnými stranami revidovanej dohody z roku 1958 a zabezpečiť, aby takéto vozidlá ponúkali vysokú úroveň bezpečnosti a ochrany životného prostredia. Cieľom tohto návrhu je zjednodušiť a urýchliť postup Komisie týkajúci sa hlasovania o nariadeniach EHK OSN v mene Únie, a tým zmenšiť časový posun pri prijímaní týchto aktov v rámci EHK OSN. Je to dôležité, keďže systém typového schválenia vozidiel EÚ v súčasnosti stále viac závisí od nariadení EHK OSN, ktorými sa nahrádzajú právne predpisy EÚ (pozri nariadenie (ES) č. 661/2009 o všeobecnej bezpečnosti[1]). Okrem toho rýchlejšie prijímanie právnych predpisov umožní pohotovejšie reagovať na otázky hospodárskych subjektov týkajúce sa právnej regulácie. Okrem toho zmenami zmlúv, ku ktorým došlo po prijatí rozhodnutia Rady 97/836/ES, najmä prijatím Zmluvy o fungovaní Európskej únie, sa výrazne zmenil postup rozhodovania, ktorým sa riadi určovanie pozície Únie pri hlasovaní o nariadeniach, ktoré má prijať EHK OSN, a uzatváranie dohôd medzi Úniou a medzinárodnými organizáciami, čo vyvoláva potrebu prispôsobiť uvedené rozhodnutia novým postupom. Cieľom súčasného návrhu je preto prispôsobiť rozhodnutie Rady 97/836/ES rozhodovacím postupom pre medzinárodné dohody stanoveným v Zmluve o fungovaní Európskej únie (ZFEÚ). · Všeobecný kontext Rozhodnutím Rady 97/836/ES z 27. novembra 1997 vzhľadom na pristúpenie Európskeho spoločenstva k Dohode Európskej hospodárskej komisie Organizácie Spojených národov (EHK OSN), ktorá sa týka prijatia jednotných technických predpisov pre kolesové vozidlá, vybavenie a časti, ktoré môžu byť namontované a/alebo použité na kolesových vozidlách, a podmienok pre vzájomné uznávanie udelených schválení na základe týchto predpisov (revidovaná dohoda z roku 1958)[2], Únia pristúpila k revidovanej dohode z roku 1958. Uvedené rozhodnutie by sa malo zmeniť a doplniť, aby sa zohľadnili zmeny, ktoré sa prostredníctvom ZFEÚ zaviedli do rozhodovacieho postupu, ktorým sa riadi stanovenie pozície Únie pri hlasovaní o nariadeniach, ktoré má prijať EHK OSN, a uzatváranie dohôd medzi Úniou a medzinárodnými organizáciami. · Existujúce ustanovenia v oblasti návrhu Rozhodnutím Rady 97/836/ES z 27. novembra 1997 pristúpila Únia k Dohode Európskej hospodárskej komisie Organizácie Spojených národov (EHK OSN), ktorá sa týka prijatia jednotných technických predpisov pre kolesové vozidlá, vybavenie a časti, ktoré môžu byť namontované a/alebo použité na kolesových vozidlách a o podmienkach pre vzájomné uznávanie schválení udelených na základe týchto predpisov (revidovaná dohoda z roku 1958). · Súlad s ostatnými politikami a cieľmi Únie Návrh je v súlade s cieľmi spoločnej obchodnej politiky podľa článku 217 ZFEÚ. Účasť Únie na práci EHK OSN pomáha vyvíjať a posilňovať medzinárodnú harmonizáciu technických predpisov týkajúcich sa vozidiel a uľahčovať medzinárodný obchod s motorovými vozidlami. Dohoda z roku 1958 zohráva pri tomto cieli kľúčovú úlohu, keďže výrobcovia sa môžu riadiť spoločným súborom noriem typového schválenia, pričom vedia, že ich výrobky budú uznané v mnohých krajinách na rôznych svetadieloch za vyhovujúce ich vnútroštátnym právnym predpisom. Medzinárodná harmonizácia právnej regulácie je teda jedným z najúčinnejších prostriedkov na zabránenie prekážkam obchodu. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU · Konzultácie so zainteresovanými stranami Európska komisia pri vypracúvaní návrhu uskutočnila konzultácie so zainteresovanými stranami v rámci technického výboru − motorové vozidlá. · Posúdenie vplyvu V súvislosti s týmto návrhom nebolo vykonané žiadne posúdenie vplyvu. 3. PRÁVNE PRVKY NÁVRHU · Zhrnutie navrhovaného opatrenia Týmto návrhom sa mení a dopĺňa rozhodnutie Rady 97/836/ES, aby sa zohľadnili zmeny, ktoré sa prostredníctvom ZFEÚ zaviedli do rozhodovacieho postupu, ktorým sa riadi stanovenie pozície Únie pri hlasovaní o nariadeniach, ktoré má prijať EHK OSN, a uzatváranie dohôd medzi Úniou a medzinárodnými organizáciami. · Právny základ Keďže právnym základom pre menený a doplňovaný akt Rady boli články 100a a 113 v spojení s článkom 228 ods. 2 prvou vetou, článkom 228 ods. 3, druhým pododsekom a článkom 228 ods. 4 Zmluvy o založení Európskeho spoločenstva, právnym základom pre návrh je článok 207 ods. 3 v spojení s článkom 218 ods. 6 písm. a) bodom v) Zmluvy o fungovaní Európskej únie. · Zásada subsidiarity Hlasovať za prijatie medzinárodných nástrojov, ako sú návrhy nariadení EHK OSN, a za ich začlenenie do systému Únie pre typové schválenie motorových vozidiel môže len Únia. Takto sa nielen zabráni fragmentácii vnútorného trhu, ale zabezpečia sa aj jednotné normy v oblasti bezpečnosti a ochrany zdravia v celej EÚ. Ďalšou výhodou sú úspory z rozsahu: výrobky sa môžu vyrábať pre celý európsky a dokonca medzinárodný trh namiesto toho, aby bolo nutné ich prispôsobenie s cieľom získať vnútroštátne typové schválenie v každom jednom členskom štáte. Návrh je preto v súlade so zásadou subsidiarity. · Zásada proporcionality Návrh je v súlade so zásadou proporcionality, keďže neprekračuje rámec nevyhnutný na dosiahnutie cieľov zabezpečiť riadne fungovanie vnútorného trhu a zároveň poskytnúť vysokú úroveň verejnej bezpečnosti a ochrany. · Výber nástrojov Navrhovaný nástroj: rozhodnutie Rady. Rozhodnutie Rady sa považuje za primeraný nástroj, keďže je v súlade s požiadavkami stanovenými v článku 218 ods. 6 ZFEÚ. 4. VPLYV NA ROZPOČET Návrh nemá žiadny vplyv na rozpočet Únie. 5. NEPOVINNÉ PRVKY · Európsky hospodársky priestor Navrhovaný právny akt sa netýka záležitosti EHP a nemal by sa preto rozšíriť na Európsky hospodársky priestor. 2012/0099 (NLE) Návrh ROZHODNUTIE RADY ktorým sa mení a dopĺňa rozhodnutie 97/836/ES vzhľadom na pristúpenie Európskeho spoločenstva k Dohode Európskej hospodárskej komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenie a časti, ktoré môžu byť namontované a/alebo použité na kolesových vozidlách a podmienok pre vzájomné uznávanie udelených schválení na základe týchto predpisov („Revidovaná dohoda z roku 1958“) RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 ods. 3 a článok 218 ods. 6 písm. a) bod v), so zreteľom na návrh Európskej komisie, so zreteľom na súhlas Európskeho parlamentu[3], keďže: (1) Rozhodnutím Rady 97/836/ES[4] pristúpila Únia k Dohode Európskej hospodárskej komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenie a časti, ktoré môžu byť namontované a/alebo používané na kolesových vozidlách a o podmienkach pre vzájomné uznávanie schválení udelených na základe týchto predpisov (revidovaná dohoda z roku 1958). (2) Zmeny zmlúv a najmä prijatie Zmluvy o fungovaní Európskej únie výrazne zmenili rozhodovací postup, ktorým sa riadi uzatváranie dohôd medzi Úniou a medzinárodnými organizáciami, čo vyvoláva potrebu prispôsobiť rozhodnutie 97/836/ES novým postupom. (3) Novým postupom stanoveným v zmluve by sa mal prispôsobiť aj postup na určenie pozície, ktorá sa má prijať v mene Únie v Organizácii Spojených národov, pokiaľ ide o prijímanie nariadení EHK OSN alebo zmien a doplnení nariadení EHK OSN, a preto by sa naň mal vzťahovať článok 218 ods. 9 zmluvy. (4) Rovnakým postupom by sa mala Únia riadiť aj vtedy, ak sa rozhodne uplatňovať nariadenia EHK OSN, ktoré neprijala v čase svojho pristúpenia k revidovanej dohode, alebo prestať uplatňovať nariadenie EHK OSN, ktoré predtým prijala. (5) Je vhodné, aby bol postup prijímania navrhovaných zmien a doplnení revidovanej dohody predložených Úniou, ako aj rozhodnutie o vyslovení nesúhlasu s navrhovanými zmenami a doplneniami, rovnaký ako v prípade pristúpenia k medzinárodným dohodám. (6) Rozhodnutie 97/836/ES by sa preto malo zodpovedajúcim spôsobom zmeniť a doplniť, PRIJALA TOTO ROZHODNUTIE: Článok 1 Rozhodnutie 97/836/ES sa mení a dopĺňa takto: (1) Článok 3 sa mení a dopĺňa takto: a) odsek 2 sa nahrádza takto: „2. Podľa článku 1 ods. 6 revidovanej dohody z roku 1958 sa môže Únia v súlade s postupom stanoveným v článku 4 ods. 2 tohto rozhodnutia rozhodnúť prestať uplatňovať nariadenia EHK OSN, ktoré pôvodne prijala.“ b) odsek 3 sa nahrádza takto: „3. Podľa článku 1 ods. 7 revidovanej dohody z roku 1958 sa môže Únia v súlade s postupom stanoveným v článku 4 ods. 2 tohto rozhodnutia rozhodnúť uplatňovať jedno, niekoľko alebo všetky nariadenia EHK OSN, ktoré neprijala v čase pristúpenia k revidovanej dohode z roku 1958.“ (2) Článok 4 sa mení a dopĺňa takto: a) odsek 2 sa nahrádza takto: „2. Únia hlasuje za prijatie návrhu nariadenia EHK OSN alebo návrhu zmeny a doplnenia nariadenia, ak bol návrh schválený v súlade s postupom stanoveným v článku 218 ods. 9 zmluvy.“ ; b) odsek 4 sa vypúšťa. (3) Článok 5 sa nahrádza takto: „Článok 5 1. Navrhované zmeny a doplnenia revidovanej dohody z roku 1958 predložené zmluvným stranám v mene Únie sa prijímajú v súlade s postupom stanoveným v článku 218 ods. 6 písm. a) zmluvy. 2. Rozhodnutie o vyslovení alebo nevyslovení nesúhlasu s navrhnutými zmenami a doplneniami revidovanej dohody z roku 1958 podané inými zmluvnými stranami sa prijíma v súlade s postupom stanoveným v článku 218 ods. 6 písm. a) zmluvy. Ak sa tento postup neukončí týždeň pred uplynutím lehoty uvedenej v článku 13 ods. 2 revidovanej dohody z roku 1958, Komisia pred uplynutím uvedenej lehoty v mene Únie vyhlási nesúhlas so zmenou a doplnením.“ (4) Príloha III sa mení a dopĺňa takto: a) bod 1 sa mení a dopĺňa takto: i) prvý odsek sa nahrádza takto: „Príspevok Únie, pokiaľ ide o priority pracovného programu, sa v prípade potreby stanoví v súlade s postupom stanoveným v článku 218 ods. 3 a 4 zmluvy v spojení s článkom 207 ods. 2 zmluvy.“; ii) v treťom odseku sa prvá veta nahrádza takto: „V súlade s článkom 207 zmluvy bude Komisia po tejto prípravnej fáze zastupovať Úniu ako hovorca Únie v správnom výbore, ako je stanovené v článku 1 revidovanej dohody z roku 1958.“ b) V bode 2 druhom odseku sa druhá veta nahrádza takto: „Na tento účel Komisia predloží svoj návrh čo najskôr potom, ako sa stanovia všetky podstatné prvky návrhu nariadenia EHK OSN. “ Článok 2 Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie. Článok 3 Komisia oznámi toto rozhodnutie generálnemu tajomníkovi Organizácie Spojených národov. V Bruseli Za Radu predseda [1] Nariadenie Európskeho parlamentu a Rady (ES) č. 661/2009 z 13. júla 2009 o požiadavkách typového schvaľovania na všeobecnú bezpečnosť motorových vozidiel, ich prípojných vozidiel a systémov, komponentov a samostatných technických jednotiek určených pre tieto vozidlá (Ú. v. EÚ L 200, 31.7. 2009). [2] Ú. v. ES L 346, 17.12.1997, s. 78. [3] Ú. v. EÚ (…) (zatiaľ neuverejnené). [4] Ú. v. ES L 346, 17.12.1997, s. 78.